Forslag til Europa-Parlamentets og Rådets afgørelse om vedtagelse af et handlingsprogram 1999-2003 på fællesskabsplan om forebyggelse af personskader som led i indsatsen på folkesundhedsområdet (97/C 202/11) (EØS-relevant tekst) KOM(97) 178 endelig udg. - 97/0132(COD)

(Forelagt af Kommissionen den 14. maj 1997)

EUROPA-PARLAMENTET OG RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 129, stk. 4,

under henvisning til forslag fra Kommissionen,

under henvisning til udtalelse fra Det Økonomiske og Sociale Udvalg,

under henvisning til udtalelse fra Regionsudvalget,

i henhold til fremgangsmåden i traktatens artikel 189 B, og

ud fra følgende betragtninger:

(1) Personskader bør anses for en af de alvorligste sygdomme i hele Det Europæiske Fællesskab, jf. artikel 129, og de giver anledning til stor offentlig bekymring;

(2) i henhold til traktatens artikel 3, litra o), skal Fællesskabets virke bidrage til opnåelse af et højt sundhedsbeskyttelsesniveau;

(3) i artikel 129 tillægges der udtrykkeligt Fællesskabet kompetence på dette område, idet det skal fremme samarbejdet mellem medlemsstaterne og om nødvendigt støtte deres indsats; det skal endvidere fremme samordningen af deres politikker og programmer, fremme samarbejdet med tredjelande og med de internationale organisationer, der beskæftiger sig med folkesundhed; Fællesskabets indsats skal være rettet mod forebyggelse af sygdomme og fremme sundhedsoplysning og -uddannelse;

(4) Rådet og sundhedsministrene, forsamlet i Rådet, har i deres resolution af 27. maj 1993 om den fremtidige indsats inden for folkesundhed (1) bekræftet, at der er behov for en indsats på fællesskabsplan, hvorved der føjes år til liv og liv til år, og hvor indsatsområder udvælges under hensyntagen til, om de egner sig til en forebyggende indsats;

(5) Europa-Parlamentet har i sin beslutning af 19. november 1993 om sundhedspolitikken efter Maastricht (2) opfordret Kommissionen til at udforme og gennemføre foranstaltninger med henblik på forebyggelse af ulykker;

(6) Kommissionen har i sin meddelelse af 24. november 1993 om rammerne for en indsats til fremme af folkesundheden (3) peget på forsætlige og uagtsomme personskader og ulykker som et prioriteret indsatsområde på folkesundhedsområdet;

(7) Europa-Parlamentet og Rådet har ved deres beslutning nr. 3092/94/EF (4) etableret et fællesskabssystem til informering om ulykker i hjemmet og i fritiden, med hvilket denne afgørelse nøje bør koordineres;

(8) i overensstemmelse med subsidiaritetsprincippet og proportionalitetsprincippet, jf. traktatens artikel 3 B, bør Fællesskabet kun handle på området forebyggelse af personskader, hvis og i det omfang den påtænkte handling på grund af sit omfang eller sine virkninger bedre kan gennemføres på fællesskabsplan; nærværende program vil resultere i værditilvækst på fællesskabsplan ved at samle de aktiviteter, der allerede er iværksat i forholdsvis isolation på nationalt plan, ved at udveksle vigtige resultater for Fællesskabet som helhed, ved at bidrage til en styrkelse af solidariteten og samhørigheden inden for Fællesskabet samt ved at medvirke til etablering af standarder og normer for god praksis i det omfang, der er behov herfor;

(9) samarbejdet med de internationale organisationer, der beskæftiger sig med folkesundhed, og med tredjelande bør fremmes;

(10) programmet vil bidrage til opnåelse af Fællesskabets mål i henhold til artikel 129 ved at støtte erhvervelsen af større viden om og forståelse af skadesforebyggelse og på dette område formidle informationer og derved øge sammenligneligheden af oplysningerne og ved at udvikle aktioner, der kompletterer eksisterende fællesskabsprogrammer og -aktioner uden at skabe unødvendige overlapninger;

(11) for at øge programmets værdi og virkning bør der gennemføres en løbende vurdering af de iværksatte foranstaltninger, især med hensyn til disses effektivitet og bidrag til opnåelsen af de fastsatte mål, og der bør foretages de nødvendige tilpasninger, hvor dette er relevant;

(12) denne afgørelse indeholder en finansieringsramme for programmet, der udgør det primære referencegrundlag, jf. punkt 1 i Europa-Parlamentets, Rådets og Kommissionens erklæring af 6. marts 1995 (5), for budgetmyndigheden inden for rammerne af den årlige budgetprocedure;

(13) Fællesskabets finansielle overslag løber til 1999 og skal tages op til revision for den efterfølgende periode;

(14) dette program bør have en varighed på fem år for således at sikre, at der er tilstrækkelig tid til at gennemføre foranstaltningerne med henblik på at nå de fastsatte mål -

TRUFFET FØLGENDE AFGØRELSE:

Artikel 1

Udarbejdelse af programmet

1. Et program for en fællesskabsaktion med henblik på forebyggelse af personskader, i det følgende benævnt »programmet« vedtages for perioden 1. januar 1999 til 31. december 2003 inden for rammerne af en indsats til fremme af folkesundheden.

2. Formålet med programmet er at bidrage til folkesundhedsforanstaltninger med henblik på at mindske følgerne af personskader ved at fremme en mere effektiv udbredelse og anvendelse af forebyggelsesteknikker, hvis værdi er bredt accepteret af eksperter, og ved at styrke folkesundhedsinstansernes generelle evne til at iværksætte effektive skadesforebyggelsesforanstaltninger.

3. De aktioner, der skal gennemføres i henhold til programmet, og deres specifikke mål er beskrevet i bilaget.

Artikel 2

Gennemførelse

1. Kommissionen sikrer i nært samarbejde med medlemsstaterne gennemførelsen af de aktioner, der er beskrevet i bilaget.

2. Kommissionen samarbejder med institutioner og organisationer, der er aktive inden for skadesforebyggelse.

Artikel 3

Budget

1. De samlede bevillinger til gennemførelsen af dette program udgør for 1999 1,3 mio. ECU efter de nugældende finansielle overslag. Finansieringsrammen for programmets følgende fire år (2000-2003) fastsættes nærmere efter fastlæggelse af de fremtidige finansielle overslag.

2. De årlige bevillinger fastlægges af budgetmyndigheden på grundlag af de nuværende finansielle overslag.

Artikel 4

Sammenhæng og komplementaritet

Kommissionen sikrer, at der er sammenhæng og komplementaritet mellem de fællesskabsaktioner, der gennemføres under dette program, og dem, der gennemføres under andre relevante fællesskabsprogrammer og -aktioner.

Artikel 5

Udvalget

1. Kommissionen bistås af et rådgivende udvalg, i det følgende benævnt »udvalget«, der består af repræsentanter for medlemsstaterne, og som har Kommissionens repræsentant som formand.

Kommissionens repræsentant forelægger udvalget udkast til de foranstaltninger, der skal træffes.

Udvalget afgiver en udtalelse om dette udkast inden for en frist, som formanden kan fastsætte under hensyn til, hvor meget det pågældende spørgsmål haster, i givet fald ved afstemning.

Udtalelsen optages i mødeprotokollen; derudover har hver enkelt medlemsstat ret til at anmode om, at dens holdning indføres i mødeprotokollen.

Kommissionen tager størst muligt hensyn til udvalgets udtalelse. Den underretter udvalget om, hvorledes den har taget hensyn til dets udtalelse.

2. Udvalget høres navnlig vedrørende:

a) kriterier og procedurer for udvælgelse og finansiering af projekter under dette program

b) evalueringsproceduren.

3. Kommissionens repræsentant holder løbende udvalget underrettet om Kommissionens forslag eller fællesskabsinitiativer og gennemførelsen af programmer på andre områder, som er af betydning for opnåelse af de mål, der er fastsat i dette program.

Artikel 6

Internationalt samarbejde

1. Under gennemførelsen af dette program fremmes samarbejdet med tredjelande og med internationale organisationer, der beskæftiger sig med folkesundhed.

2. Dette program giver mulighed for deltagelse af de associerede lande i Central- og Østeuropa i overensstemmelse med de bestemmelser, der er fastlagt i associeringsaftalerne eller de dertil hørende tillægsprotokoller vedrørende deltagelse i fællesskabsprogrammer. Endvidere har Cypern og Malta mulighed for at deltage på grundlag af tillægsbevillinger efter samme regler som dem, der gælder for EFTA-lande, i overensstemmelse med procedurer, der skal aftales med disse lande.

Artikel 7

Overvågning og evaluering

1. Under gennemførelsen af denne afgørelse træffer Kommissionen de nødvendige foranstaltninger til at sikre overvågning og konstant evaluering af programmet under hensyntagen til de generelle og specifikke mål, der er anført i artikel 1 og i bilaget.

2. I løbet af programmets tredje år forelægger Kommissionen en evalueringsrapport for Europa-Parlamentet og Rådet.

3. Kommissionen forelægger Europa-Parlamentet og Rådet en endelig rapport ved programmets afslutning.

4. Kommissionen sørger for, at de to rapporter indeholder dels oplysninger om fællesskabsfinansiering inden for de forskellige indsatsområder, dels oplysninger om komplementariteten med de øvrige aktioner, der er nævnt i artikel 4, samt resultaterne af evalueringerne. Kommissionen fremsender ligeledes rapporterne til Det Økonomiske og Sociale Udvalg samt til Regionsudvalget.

(1) EFT nr. C 174 af 25. 6. 1993, s. 1.

(2) EFT nr. C 329 af 6. 12. 1993, s. 375.

(3) KOM(93) 559 endelig udg. af 24. november 1993.

(4) EFT nr. L 331 af 21. 12. 1994, s. 1.

(5) EFT nr. C 102 af 4. 4. 1996, s. 4.

BILAG

SPECIFIKKE MÅL OG AKTIONER

I. Ulykker, der rammer børn, unge voksne og ældre (1)

Mål: at bidrage til folkesundhedsforanstaltninger med henblik på at mindske hyppigheden af personskader som følge af ulykker i hjemmet, i fritiden og i skolen ved at fremme en mere effektiv udbredelse og anvendelse af forebyggelsesteknikker, hvis værdi er bredt accepteret af eksperter.

II. Selvmord

Mål: at bidrage til folkesundhedsforanstaltninger med henblik på at mindske hyppigheden af personskader forårsaget ved forsætlig selvlemlæstelse ved at fremme en mere effektiv udbredelse og anvendelse af forebyggelsesteknikker, hvis værdi er bredt accepteret af eksperter.

III. Evne til at forebygge skader

Mål: at bidrage til styrkelse af folkesundhedsinstansernes evne til at iværksætte effektive skadesforebyggelsesaktiviteter.

Aktioner, der skal iværksættes til støtte for disse mål

(Aktionerne kan vedrøre mere end ét mål, f.eks. kan et projekt om sikkerheden på sportsområdet berøre børn, unge voksne og ældre.)

1. Netværk: fremme og bistå ved oprettelsen af netværk, der navnlig skal bruges til at udvikle nye fremgangsmåder eller nyskabende metoder til løsning af fælles problemer, udveksle materialer, retningslinjer og håndbøger og tilrettelægge uddannelsesaktiviteter.

2. Kampagner: støtte udbredelsen af oplysninger om kampagner, herunder oprettelse af en databank vedrørende de allerede gennemførte kampagner, om muligt med en vurdering af kampagnernes værdi, virkninger og brugbarhed i andre forbindelser, og tilrettelæggelse af konkurrencer for at finde frem til de bedste kampagner om forebyggelse af skader; eventuelt fremme tilrettelæggelsen af sideløbende kampagner i en række medlemsstater samt fremme udarbejdelse af basismateriale og propagandamateriale.

3. Data vedrørende personskader - i samarbejde med EHLASS: fremme kodning efter aftalte regler, datadefinitioner, bedre registrering af ulykkessted samt adfærdsmæssige aspekter og forløb, mere nøjagtig angivelse af dødsårsag i dødsattester, brug af relevante skalaer til måling af skaders omfang og mindstekrav til datasæt; støtte anvendelsen af relevante resultater af International Collaborative Effort on Injury Statistics; undersøgelse af de eksisterende dataindsamlingssystemers rækkevidde og, hvor det måtte være nødvendigt, udvikling af foranstaltninger til forbedring heraf, medtagelse af yderligere spørgsmål eller moduler i eksisterende undersøgelser, der dækker hele Fællesskabet; hjælp til at påvise behovet for undersøgelser; fremme oprettelse af en database over kendte undersøgelser.

4. Tekniske undersøgelser af risikofaktorer i forbindelse med personskader: fremme samarbejdet mellem institutioner med særlig viden og særlige faciliteter, der kan påtage sig sådanne opgaver; støtte udarbejdelsen af en oversigt over institutioner og deres projekter, og evaluering af forebyggelsesprojekter og -kampagner.

5. Høring og samarbejde: støtte til formelle og uformelle møder på forskellige niveauer, konferencer og seminarer, arbejdsgrupper og rådgivende grupper.

Hertil kommer følgende aktioner til støtte for mål III

6. Aktiviteter, der skal forbedre folkesundhedsinstansernes evne til at udnytte andre fællesskabspolitikker til forebyggelse af skader: udbrede kendskabet til fællesskabsprogrammerne og betingelserne for at deltage i disse, hjælpe med at oprette konsortier på tværs af landegrænserne og hjælpe særligt interesserede grupper med at finde frem til de nyttigste samtalepartnere i fællesskabsinstitutionerne.

(1) Fællesskabets handling på civilbeskyttelsesområdet er ekskluderet fra dette program (jf. specielt forslaget til Rådets beslutning om at etablere et program for Fællesskabets indsats på civilbeskyttelsesområdet, KOM(95) 155 endelig udg.).